b'\n_START_ARTICLE_\nKerttu Saarenheimo\n_START_PARAGRAPH_\nKerttu Kirsti Saarenheimo (o.s. Tanner; 20. joulukuuta 1922 Laitila \xe2\x80\x93 14. kes\xc3\xa4kuuta 2011 Helsinki) oli suomalainen kirjallisuudentutkija, Turun yliopiston kirjallisuuden professori ja tutki erityisesti suomenkielist\xc3\xa4 runoutta._NEWLINE_Saarenheimo valmistui filosofian kandidaatiksi vuonna 1949 ja lisensiaatiksi vuonna 1954 Turun yliopistosta sek\xc3\xa4 v\xc3\xa4itteli siell\xc3\xa4 tohtoriksi vuonna 1955 V. A. Koskenniemen ehdottamasta aiheesta, myytillisist\xc3\xa4 tarinoista suomalaisessa taidelyriikassa. H\xc3\xa4n toimi Turun yliopistossa kotimaisen kirjallisuuden dosenttina vuosina 1961\xe2\x80\x931968, apulaisprofessorina 1968\xe2\x80\x931971 ja professorina 1971\xe2\x80\x931986 sek\xc3\xa4 Turun yliopiston kirjallisuuden ja musiikkitieteen laitoksen johtajana vuosina 1977\xe2\x80\x931978 ja 1981\xe2\x80\x931985. Lis\xc3\xa4ksi h\xc3\xa4n oli ylim\xc3\xa4\xc3\xa4r\xc3\xa4isen\xc3\xa4 kirjallisuuden opettajana \xc3\x85bo Akademissa vuosina 1960\xe2\x80\x931963. H\xc3\xa4n teki pitk\xc3\xa4n uran kirjallisuudentutkijana, ja h\xc3\xa4n on kirjoittanut muun muassa Katri Valan ja Elina Vaaran el\xc3\xa4m\xc3\xa4kerrat._NEWLINE_Saarenheimon puoliso oli toimittaja Eero Saarenheimo.'